**Njoftim për konsultimin publik, lidhur me projektligjin:**

**“Për disa ndryshime dhe shtesa në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar**

Projektligji “Për disa ndryshime dhe shtesa në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar, ka për qëllim përmirësimin e ligjit nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar, duke plotësuar disa mangësi që janë evidentuar ndër vite, gjatë zbatimit të tij.

Nëpërmjet projektligjit synohet rritja e meritokracisë, barazisë dhe efektivitetit në Forcat e Armatosura të Republikës së Shqipërisë, si disa nga shtyllat kryesore në të cilat mbështetet kjo forcë. Meritokracia, përparimi në gradë i atyre ushtarakëve të cilët performojnë më mirë dhe përforcimi i piramidës së gradave, duke garantuar një numër progresiv rritës, janë çelësi i funksionimit të një strukture të armatosur me një mision të rëndësishëm kushtetues, siç është sigurimi i pavarësisë së vendit, si dhe mbrojtja e tërësisë territoriale dhe rendit kushtetues. Për vetë objektivin e rëndësishëm që kanë Forcat e Armatosura, rregullimi i veçantë, për sa i përket administrimit të jetës së përditshme, është i domosdoshëm.

Pikërisht, ky projektligj do të garantojë përmirësimin e funksionimit të Forcave të Armatosura, duke përmirësuar aspekte të rëndësishme të karrierës ushtarake, siç janë: rekrutimi, mosha maksimale të shërbimit për çdo gradë etj.

Problematikat kryesore, të cilat janë evidentuar nga zbatimi në praktikë i ligjit aktual, janë ulja e numrit të rekrutimeve, mungesa e një piramide të mirëfilltë, si pasojë e kufizimit të prurjeve të reja.

Këto ndryshime do të bëjnë të mundur përmirësimin e situatës aktuale, duke rregulluar balancat, rritur rekrutimet, mbajtjen e personelit dhe duke rritur përgatitjen dhe aftësitë e personelit ushtarak të Republikës së Shqipërisë.

Palët e interesuara janë të ftuar për të paraqitur komentet dhe rekomandimet e tyre për këtë projektligj, brenda 20 ditëve pune nga data e shpalljes së këtij njoftimi, në adresën e email-it të koordinatorit për njoftimin dhe konsultimin publik:

konsultim.publik@mod.gov.al

amarilda.reci@mod.gov.al

Më poshtë gjenden të publikuara:

1. Projektligji “Për disa ndryshime dhe shtesa në ligjin nr. 59/2014 “Për karrierën ushtarake në Forcat e Armatosura të Republikës së Shqipërisë”, të ndryshuar.
2. Relacioni i projektligjit.